Tisztelt Aljegyző Asszony!

Az illetékességi területéhez tartozó önkormányzatok hulladékgazdálkodási közszolgáltatásról szóló rendeleteire vonatkozóan az alábbiakról tájékoztatom:

Magyarország helyi önkormányzatairól szóló 2011. évi CLXXXIX. törvény 133. § (3) bekezdése alapján a kormányhivatal szakmai segítséget nyújt az érintett részére az általa alkalmazandó jogszabályok tartalmával összefüggésben az érintett jogszerű működése céljából.

Balatonföldvár Város Önkormányzat Képviselő-testületének a hulladékgazdálkodási közszolgáltatásról szóló 5/2014. (III.25.) rendelete, Bálványos Község Önkormányzat Képviselő-testületének a hulladékgazdálkodási közszolgáltatásról szóló 4/2014. (IV.11.) rendelete, Kereki Község Önkormányzat Képviselő-testületének a hulladékgazdálkodási közszolgáltatásról szóló 3/2014. (IV.14.) rendelete, Pusztaszemes Község Önkormányzat Képviselő-testületének a hulladékgazdálkodási közszolgáltatásról szóló 3/2014. (IV.10.) rendelete, Szántód Község Önkormányzata Képviselő-testületének a hulladékgazdálkodási közszolgáltatásról szóló 4/2014. (IV.15.) rendelete, Szólád Község Önkormányzata Képviselő-testületének 4/2014. (III.31.) rendelete, valamint Teleki Község Önkormányzata Képviselő-testületének 3/2014. (IV.11.) rendelete (a továbbiakban együtt: Ör.) 2. § (4) bekezdése szerint a hulladékkezelési közszolgáltatást a SIÓKOM Hulladékgazdálkodási Közszolgáltató Nonprofit Kft. végzi a közszolgáltatási szerződés alapján.

A hulladékról szóló 2012. évi CLXXXV. törvény (továbbiakban: Ht.) a közszolgáltató megjelöléséről az alábbiak szerint rendelkezik:

35. § (1) A települési önkormányzat képviselő-testülete önkormányzati rendeletben állapítja meg:

b) a közszolgáltató tagjai, illetve az alvállalkozó által végzett hulladékgazdálkodási tevékenységet, továbbá a tagoknak, illetve az alvállalkozónak a közszolgáltatás egészéhez viszonyított arányát, ha a közszolgáltatást a közszolgáltató több tagja, illetve alvállalkozó végzi;

A fenti illetékességi területen a Dél-Balatoni Régió Nonprofit Kft. a közszolgáltató, a SIÓKOM Nonprofit Kft. alvállalkozóként látja el a feladatot. Amennyiben az alvállalkozó is megnevezésre kerül a rendeletben, akkor szükséges rögzíteni, hogy milyen feladatot lát el.

Fentiek értelmében az Ör. 2. § (4) bekezdésének módosítása szükséges.

Az Ör. 2. § (5) bekezdése szerint a települési hulladék elhelyezésére kijelölt lerakóhely a somi hulladékkezelő telep.

A Ht. a közfeladat igénybevételéről az alábbiak szerint rendelkezik:

35. § (1) A települési önkormányzat képviselő-testülete önkormányzati rendeletben állapítja meg:

d) az önkormányzati hulladékgazdálkodási közfeladat igénybevételének miniszteri rendeletben nem szabályozott módját és feltételeit.

Azonban az Ör. ennek a rendelkezésnek nem tesznek eleget, mivel nem tartalmazza a somi hulladékkezelő telep pontos címét vagy helyrajzi számát.

Fentiek értelmében az Ör. 2. § (5) bekezdésének pontosítása szükséges.

Az Ör. 8. § (6) bekezdésben a választható gyűjtőedények űrtartalma mellett meghatározásra kerül a gyűjtőedényben elhelyezhető települési hulladék maximális tömege.

A hulladékról szóló 2012. évi CLXXXV. törvény (továbbiakban: Ht.) a hulladékgazdálkodási közfeladatról az alábbiak szerint rendelkezik:

35. § (1) A települési önkormányzat képviselő-testülete önkormányzati rendeletben állapítja meg:

c) az önkormányzati hulladékgazdálkodási közfeladat ellátásának rendjét és módját, a közszolgáltató és az ingatlanhasználó ezzel összefüggő jogait és kötelezettségeit, valamint a hulladékgazdálkodási közszolgáltatási szerződés egyes tartalmi elemeit.

A hulladékgazdálkodási közszolgáltatás végzésének feltételeiről 385/2014. (XII. 31.) Korm. rendelet szerint:

7. § (1) A vegyes hulladék szabványos gyűjtőedényben történő gyűjtéséhez a közszolgáltatónak biztosítania kell azt, hogy az ingatlanhasználó legalább 2 különböző űrmértékű gyűjtőedény közül választhasson.

Fentiek értelmében csak a választható gyűjtőedények űrtartalma határozható meg, a maximális tömeg nem, ezért az Ör. 8. § (6) bekezdésének módosítása szükséges.

A Ht. a személyes adatok kezeléséről az alábbiak szerint rendelkezik:

35. § (1) A települési önkormányzat képviselő-testülete önkormányzati rendeletben állapítja meg:

g) a hulladékgazdálkodási közszolgáltatási tevékenységgel összefüggő közszolgáltatási díj beszedésével kapcsolatos adatszolgáltatási kötelezettség, valamint ügyfélszolgálati feladatok ellátásához szükséges személyes adatok (a természetes személyazonosító adatok, valamint a lakcím) kezelésére vonatkozó további rendelkezéseket.

32/A. § (5a) A közszolgáltató a 38. § (3) bekezdésében meghatározott adatokat az általa ellátandó hulladékgazdálkodási közszolgáltatás ellátása, illetve jogszabályban foglalt kötelezettségei teljesítése érdekében kezelheti és tarthatja nyilván. A közszolgáltató a kezelt személyes adatokat haladéktalanul köteles törölni, ha az adatkezelés nem az e bekezdésben meghatározott célból történt, vagy az adatkezelés célja megszűnt.

A fenti rendelkezést azonban az Ör. (kivéve: Szántód Község Önkormányzat Képviselő-testületének a hulladékgazdálkodási közszolgáltatásról szóló 8/2016 (VI.28.) rendelete) nem tartalmazza, így szükséges ennek pótlása. Meg kell jelölni, hogy az adatkezelés célja az ingatlanhasználó személye megállapításához, az ügyfélszolgálati feladatok ellátásához és a díj beszedéséhez kötődik.

Amennyiben a közszolgáltatási szerződés tartalmazza a közterületen elhagyott hulladékkal kapcsolatos szabályokat, akkor a részletszabályokat a rendeletnek tartalmaznia kell.

Kérem szíves közreműködését, hogy a képviselő-testület fenti rendeletét a soron következő ülésén, de legkésőbb 2018. január 15. napjáig módosítsa. Amennyiben ezen határidő eredménytelenül telik el, úgy az Mötv. 132. § (1) bekezdése a) pontja alapján Balatonföldvár Város Önkormányzat Képviselő-testületének a hulladékgazdálkodási közszolgáltatásról szóló 5/2014. (III.25.) rendeletére, Bálványos Község Önkormányzat Képviselő-testületének a hulladékgazdálkodási közszolgáltatásról szóló 4/2014. (IV.11.) rendeletére, Kereki Község Önkormányzat Képviselő-testületének a hulladékgazdálkodási közszolgáltatásról szóló 3/2014. (IV.14.) rendeletére, Pusztaszemes Község Önkormányzat Képviselő-testületének a hulladékgazdálkodási közszolgáltatásról szóló 3/2014. (IV.10.) rendeletére, Szántód Község Önkormányzata Képviselő-testületének a hulladékgazdálkodási közszolgáltatásról szóló 4/2014. (IV.15.) rendeletére, Szólád Község Önkormányzata Képviselő-testületének 4/2014. (III.31.) rendeletére, valamint Teleki Község Önkormányzata Képviselő-testületének 3/2014. (IV.11.) rendeletére vonatkozóan törvényességi felhívással élek.

Kaposvár, 2017. november 20. dr. Projics Nárcisz

 törvényességi felügyeleti szakügyintéző